Foto: Tomislav Krišto/Cropix

"GRAĐANSKI i zdravstveni odgoj ključ su sretnijih i uspješnijih generacija", poručio je ministar znanosti, obrazovanja i sporta Željko Jovanović na svečanoj dodjeli nagrade "Luka Ritz" za promicanje tolerancije i nenasilja. Ove su ih godine dobile učenice iz Rijeke i Petrinje.



Petu godinu zaredom nagrada koja nosi ime tragično preminulog zagrebačkog maturanta Luke Ritza otišla je u ruke istaknutih promotora tolerancije, humanosti i škole bez nasilja. Odlukom stručnog povjerenstva pripale su Liani Šošo iz Rijeke i Tini Glazer iz Petrinje te njihovim školama, riječkoj OŠ 'Eugen Kumičić' i petrinjskoj Općoj gimnaziji. Više o tome pročitajte ovdje.



Djevojkama je čestitala i majka Luke Ritza, Suzana, napomenuvši da je nagrada za nenasilje posvećena i onima koji ga u ovom trenutku trpe. Izrazila je nadu da će se uskoro u svim školama u Hrvatskoj toleranciji i nenasilju učiti na građanskom i zdravstvenom odgoju, a ministar Jovanović zahvalio je na potpori.



"Građanski i zdravstveni odgoj ključ je sretnijih, zdravijih, boljih, uspješnijih generacija, u kojima će biti bolji ljudi. A onda će i Hrvatska biti bolje društvo", poručio je Jovanović.